b'\n_START_ARTICLE_\nBibliografi.dk\n_START_PARAGRAPH_\nBibliografi.dk er et netsted, som rummer en international forfatterbibliografi. Projektets initiativtagere, Per Kj\xc3\xa6r og Lone Pedersen, satte det i gang i 1987 i form af en maskinskrevet oversigt. Senere blev arbejdet udf\xc3\xb8rt ved hj\xc3\xa6lp af tekstbehandlere, og i 1998 begyndte de to at overf\xc3\xb8re indholdet til HTML-format. Projektet blev startet som et internet-baseret arbejde fra midten af 1999._NEWLINE_Bibliografien er opstillet alfabetisk efter forfatternes efternavne. Via et link er der adgang til en tidssorteret liste over den p\xc3\xa5g\xc3\xa6ldende forfatters egne v\xc3\xa6rker, fulgt af andres udgivelser om forfatterens arbejde. Opslaget om H.C. Andersen rummer f.eks. links til 399 f\xc3\xb8rsteudgivelser._NEWLINE_Efter denne oversigt f\xc3\xb8lger en bibliografi over udgivelser af og kommentarer til forfatterens v\xc3\xa6rker. Eksempelvis bringer bibliografien for H.C. Andersens eventyr \xe2\x80\x9dOle Luk\xc3\xb8je\xe2\x80\x9d dels oplysning om f\xc3\xb8rsteudgaven fra 1853, dels om alle de senere udgaver (122 i alt)_NEWLINE_Opslaget slutter med angivelse af kilder, datoer for oprettelse af opslaget og den seneste redigering.\n_START_SECTION_\nBibliografiens basis\n_START_PARAGRAPH_\nBibliografien bygger p\xc3\xa5 en r\xc3\xa6kke kilder, som angives under fanebladet kilder. Afgr\xc3\xa6nsningen af stoffet bliver gennemg\xc3\xa5et under fanebladet afgr\xc3\xa6nsning. Denne del er ledsaget af et forklarende eksempel (Jean M. Auel: Hulebj\xc3\xb8rnens klan), som giver indsigt i, hvad der er s\xc3\xb8gt oplyst i hvert enkelt tilf\xc3\xa6lde.'